
Începutul sfârșitului. Statul rămâne și fără Hidroelectrica 


IUNI 


Adio, Hidroelectrica! Trădare naţională 


Scăderea acţiunilor Hidroelectrica pe bursă, printr-o lovitură scurtă dată de două 
companii americane, este primul semnal a ceea ce va urma. Statul român se află 
într-un pericol iminent de a-și pierde acțiunile deținute la cea mai importantă 
companie energetică a ţării, avertizează prof. dr. Mircea Coșea, care arată că 
România, în jocurile periculoase și complicate de la bursă, este o victimă sigură. 


România se află într-un pericol iminent de a pierde compania strategică energetică 
Hidroelectrica, din cauza listării la bursă impuse de coaliția PNL-USR-UDMR, prin 
includerea acesteia în PNRR. Măsură executată fără rezerve de actuala coaliție de 
guvernare. A fost de ajuns o singură lovitură din partea unor companii americane, 
Citigroup și Morgan Stanley, care au retrogradat succesiv compania și i-au dus preţurile 
acțiunilor în jos. O devalorizare care anunţă ceea ce va urma. Prof. dr. Mircea Coșea, fost 
ministru de stat, ne spune că noi, deocamdată, nu avem nici știința, nici cultura acțiunilor 
de bursă. 


"Listarea Hidroelectrica s-a făcut cu hei-rup și, așa cum am mai atras atenţia, noi nu 
eram pregătiți și nu puteam să apărem așa, pe piaţă, ca niște jucători care știu despre ce 
este vorba, care își dau seama cum evoluează acţiunile. Scoaterea pe bursă în România 
este o acţiune de artizanat, este o chestiune de amatorism. Eu nu am deloc încredere, iar 
scoaterea în continuare și a altor companii importante este o aventură, pentru că nici 
acum nu avem pregătit nimic, dar apar diferiți așa-ziși analiști și specialiști, care, de fapt, 
nu stăpânesc această tehnică a bursei. Bursa este o chestiune complicată și, dacă ne 
uităm la experienţa altora, care au pornit acum 15 ani, și mă refer la Polonia, vedem că 
statul a lucrat cu consultanță străină, americană. Au fost polonezi-americani, care au 
contribuit foarte serios la piaţa de capital poloneză, pentru că nu exista experiență”, ne-a 
declarat prof. dr. Mircea Coșea. 


Rămânem fără nimic 


Bursa este o chestiune care ține nu numai de o pregătire profesională, dar și de o serie 
întreagă de informaţii, pe care o ţară ca România, cu o ieșire mică pe piață, nu le poate 
avea în timp util, ceea ce înseamnă că este o victimă sigură, susține prof. dr. Mircea 
Coșea. 


“Riscul la Hidroelectrica este nu numai să pierzi capital, ci și să rămâi fără obiectul muncii, 
pentru că alții sunt mai puternici și pot deveni proprietari ai propriului tău patrimoniu. 


Riscurile sunt mari. Nu este pregătită România pentru așa ceva. Așa-zișii specialiști 
români nu sunt, de fapt specialiști, sunt niște oameni care acționează ca niște funcţionari. 
Eu rămân uimit să văd fel de fel de acțiuni despre pieţe de capital, pe la diferite hoteluri, 
întâlniri, fotografii pe Facebook a unor personaje, în general doamne tinere, care arată 
bine, dar care nu sunt în ton cu ceea ce se întâmplă. Asta este o chestiune foarte 
complicată, una dintre cele mai complicate probleme ale pieței, și anume scoaterea pe 
bursă a unor companii, care, pe de o parte, nici nu sunt pregătite pentru așa ceva, pe de 
altă parte, nici nu au managementul necesar. Eu sunt foarte sceptic în continuare față de 
listarea la bursă a companiilor importante românești”, ne-a precizat prof. dr Mircea Coșea. 


Risc de preluare ostilă 


Economiștii semnalează că acum este o goană a unor noi îmbogățiți din state asiatice, 
care umblă pe piață după așa ceva, să încerce să intre pe piața europeană prin bursă. 


"Odată scoasă pe bursă, cum garantează statul ca Hidroelectrica să nu fie preluată? Nu 
există astfel de garanţii. Pentru că statul este un stat slab din punct de vedere al 
capitalului și la bursă nu ai posibilitatea să concurezi atunci când se majorează capitalul, 
iar informaţia este strict localizată în altă arie decât în aria ta de interes și pierzi”, atrage 
atenţia prof. dr. Mircea Coșea. Acesta mai arată că, dacă nu există o foarte clară noţiune a 
ceea ce înseamnă pericolul de majorare de capital de către alți acționari la bursă, 
pericolul este foarte, foarte serios și tocmai de aceea, în momentul de față, există o 
suspiciune în legătură cu continuarea acestui proces. 


"Ceea ce se întâmplă acum cu Hidroelectrica este o dovadă foarte clară că putem avea 
niște riscuri care ne vor costa. Există pericolul foare clar ca statul să își piardă acţiunile la 
Hidroelectrica. La o majorare de capital a unuia dintre parteneri, se pierd acțiuni. Deci 
statul român poate pierde controlul asupra Hidroelectrica și să rămână cu atât de puţine 
acțiuni și cu o participare atât de mică, încât nu va mai avea niciun fel de rol. Soluţia 
pentru salvarea Hidroelectrica ar fi să o capitalizăm, dar nu avem cum, dat fiind deficitele 
existente”, ne-a mai declarat prof. dr. Mircea Coșea. 


